钦定古今图书集成/明伦汇编/官常典/第732卷 > 偰列篪
## 钦定古今图书集成/明伦汇编/官常典/第732卷 > 偰列篪

按《南昌郡乘》：列篪，字世德，龙兴人。父文质，官于江西，
遂家焉。列篪与兄弟哲、笃玉立直坚善著。五人俱登
第，方伯表之曰“五桂坊。”列篪由翰林出监海潮州，有
惠政，罢归，民留之不得。至正间，红巾乱，藩臣檄掌东
门之管。既奉命往别道士陈白云曰：“予世为忠臣，兵
事不可测，誓不辱国，辱先请以身后为托。”归具牲酒
酹祖墓，嘱妻孥曰：“城倘不守，尔等当即赴池井，勿污
贼。”城陷，列篪遂投井死，妻妾子女死者十有一人。明
日，道士乃浚井竭池求尸，具棺椁以葬。闻者为感慨
云。